การบินไทย กลับมามีกำไรติดต่อกัน 3 ไตรมาส กว่า 12,500 ล้านบาท
นายชาย เอี่ยมศิริ ประธานเจ้าหน้าที่บริหาร บริษัท การบินไทย จำกัด  (มหาชน) เปิดเผยว่า จากสถานการณ์ภาคการเดินทางท่องเที่ยวและขนส่ง เป็นสิ่งสำคัญทำให้บริษัท การบินไทยฯ กลับมาให้บริการเที่ยวบินขนส่งผู้โดยสารเพื่อรองรับปริมาณความต้องการเดินทางที่เติบโตขึ้นอย่างต่อเนื่อง ด้วยการเพิ่มความถี่เที่ยวบินในเส้นทางที่เป็นที่นิยม อาทิ ประเทศญี่ปุ่นและเกาหลีใต้ และกลับมาเริ่มให้บริการในเส้นทางสาธารณรัฐประชาชนจีนตั้งแต่วันที่ 1 มีนาคมที่ผ่านมา และมีอัตราการบรรทุกผู้โดยสาร (Cabin Factor ในส้นทางทวีปยุโรป ออสเตรเลีย และประเทศญี่ปุ่นอยู่ในระดับที่สูงมาก ส่งผลให้บริษัท การบินไทยฯ และบริษัทย่อยมีรายได้รวมในไตรมาสที่ 1 ของปี 2566 ทั้งสิ้น 41,507 ล้านบาท เพิ่มขึ้นจากช่วงเวลาเดียวกันจากปี 2565 ร้อยละ 271 ที่มีรายได้รวม 11,181 ล้านบาท ขณะที่กำไรสุทธิอยู่ที่  12,523 ล้านบาท เพิ่มขึ้นร้อยละ 486 จากผลการขาดทุนปีก่อนหน้านี้ที่ 3,243 ล้านบาท ส่งผลให้สัดส่วนของผู้ถือหุ้นติดลบจำนวน 58,503 ล้านบาท ติดลบลดลงจากช่วงเดียวกันจากปี2565 ที่ 74,481 ล้านบาทอย่างไรก็ตาม ณ วันที่ 31 มีนาคม 2566 บริษัทฯ และบริษัทย่อยมีเครื่องบินที่ใช้ทำการบินทั้งสิ้น 65 ลำ พร้อมรับเครื่องบินใหม่ในปีนี้ รวม 4 ลำจากแผน 11 ลำ เพื่อนำมาให้บริการเส้นทางบินสู่ จีนและญี่ปุ่น มีอัตราส่วนการบรรทุกผู้โดยสาร (Cabin Factor) เฉลี่ยร้อยละ 83.5 สูงกว่าปีก่อนเฉลี่ยที่ร้อยละ 32.5 และมีจำนวนผู้โดยสารที่ทำการขนส่งรวมทั้งสิ้น 3.52 ล้านคน เพิ่มขึ้นจากปีก่อนร้อยละ 245.1 ขณะที่บริษัทฯ มีสินทรัพย์รวมกว่า 208 ล้านบาท หนี้สินรวมจำนวน 266,948 ล้านบาท ลดลงจากวันที่ 31 ธันวาคม 2565 ร้อยละ 0.8 จำนวน 2,254 ล้านบาท